วันที่ 22 เมษายน พ.ศ.2568

เรื่อง โครงการติดตั้งระบบพลังงานทดแทนจากแสงอาทิตย์ (โซลาร์เชลล์) เพื่อลดค่าไฟฟ้า

ให้กับหน่วยงานตำรวจ

เรียน ผู้บัญชาการตำรวจแห่งชาติ (พลตำรวจเอก กิตติ์รัฐ พันธุ์เพ็ชร์)

สิ่งที่ส่งมาด้วย 1. รายละเอียดการใช้พลังงานทดแทนจากแสงอาทิตย์ (โซล่าเชลล์)

2. รายการลดค่าใช้จ่าย

บริษัท โอเอวัน จำกัด ทะเบียนนิติบุคคลเลขที่ ๐๑๐๕๕๓๖๑๐๔๐๓๘ ที่อยู่ ๓๐๐/๕๗ ซอยลาดพร้าว ๘๔ ถ.ประดิษฐ์มนูธรรม แขวงวังทองหลาง เขตวังทองหลาง กทม. ๑๐๓๑๐ โทร. ๐๘๗-๙๗๘-๔๘๔๙ เสนอโครงการติดตั้งโซล่าเซลล์เพื่อการอนุรักษ์พลังงานและลดค่าใช้จ่ายด้านค่าไฟฟ้าให้กับหน่วยงานตำรวจทั่วประเทศแบบไม่มีค่าใช้จ่ายอุปกรณ์และการติดตั้ง (PPA) เพื่อลดค่าใช้จ่ายหมวดสาธารณูปโภค (ค่าไฟฟ้า) ที่ชำระในแต่ละเดือนลง

โครงการนี้เป็นไปตามแผนยุทธศาสตร์ชาติ (พ.ศ. ๒๕๖๑-๒๕๘๐) ยุทธศาสตร์ที่ ๕ ด้านการสร้างการเติบโตบนคุณภาพชีวิตที่เป็นมิตรต่อสิ่งแวดล้อม น้อมนำศาสตร์ของพระราชาสู่การพัฒนาที่ยั่งยืน คือ “มีความพอประมาณ มีเหตุผล มีภูมิคุ้มกัน” มีการนำเป้าหมายของการพัฒนาที่ยั่งยืนทั้ง ๑๗ เป้าหมายมาเป็นกรอบแนวคิดที่จะผลักดันดำเนินการเพื่อนำไปสู่การบรรลุเป้าหมายการพัฒนาที่ยั่งยืนในทุกมิติ ทั้งด้านสังคม เศรษฐกิจ สิ่งแวดล้อม ธรรมาภิบาล และความเป็นหุ้นส่วนความร่วมมือระหว่างกันทั้งภายในและภายนอกประเทศอย่างบูรณาการ เพื่อให้ประเทศไทยเป็นประเทศพัฒนาแล้วที่มีคุณภาพชีวิตและสิ่งแวดล้อมที่ดีที่สุดในอาเซียนภายในปี พ.ศ.๒๕๘๐ การเปลี่ยนแปลงสภาพภูมิอากาศของโลก (Climate Change) ส่งผลกระทบภาคเกษตรกรรม-ท่องเที่ยว และมีนโยบายเร่งด่วน คือ ลดราคาค่าพลังงานและสาธารณูปโภค

โครงการนี้เป็นการติดตั้งโซล่าเซลล์แบบติดตั้งบนหลังคา (Solar Rooftop) แบบออนกริด (On-Grid) ที่ช่วยลดค่าไฟฟ้าให้กับหน่วยงานตำรวจ โดยตลอดอายุสัญญาบริษัทมีหน้าที่ดูแลซ่อมบำรุงรักษาอุปกรณ์การผลิตกระแสไฟฟ้าให้พร้อมใช้งานตลอดเวลา เมื่อครบสัญญาหรือบริษัทยุติการดำเนินงาน อุปกรณ์การผลิตพลังงานไฟฟ้าทั้งหมดจะมอบเป็นกรรมสิทธิ์ของหน่วยงานตำรวจ ที่สามารถนำไปผลิตกระแสไฟฟ้าใช้งานได้ต่อไปโดยไม่ต้องเสียค่าใช้ไฟฟ้าอีกต่อไป กรณีที่หน่วยงานตำรวจเห็นว่าอุปกรณ์ดังกล่าวจะเป็นภาระในการตั้งงบประมาณการบำรุงรักษาและไม่ประสงค์ใช้งานอีกต่อไป บริษัทยินดีรื้อถอนอุปกรณ์ออกไปโดยไม่มีการเรียกเก็บค่าใช้จ่ายใด ๆ

บริษัทมีประสบการณ์การทำงานด้านเอกสารตามระเบียบของทางราชการเป็นอย่างดี การดำเนินการทุกขั้นตอนเป็นไปตามระเบียบราชการทุกประการ ประกอบกับบริษัทมีที่ปรึกษาที่เป็นครู อาจารย์ นักวิชาการศึกษา ที่พร้อมสนับสนุนให้ตำรวจมีความรู้และทักษะด้านพลังงานสะอาดอย่างแท้จริง ซึ่งจะเป็นประโยชน์ในการเสริมทักษะการเรียนรู้ให้มีความพร้อมรับมือกับการเปลี่ยนแปลงของสังคมโลกในอนาคต

หากท่านได้พิจารณาเห็นว่าโครงการนี้มีประโยชน์ และประสงค์ที่จะให้หน่วยงานตำรวจเข้าร่วมโครงการ บริษัทยินดีให้ข้อมูลเพิ่มเติมประกอบการตัดสินใจเข้าร่วมโครงการอย่างละเอียด และหากมีข้อสงสัยสามารถติดต่อสอบถามเพิ่มเติมได้ที่ ๐๙๐-๙๙๓-๑๙๖๕ หรืออีเมล oa1power@gmail.com

จึงขอความอนุเคราะห์ให้ท่านพิจารณาแจ้งหน่วยงานในสังกัดทราบ เพื่อให้บริษัทได้นำเสนอผลประโยชน์การติดตั้งและใช้งานโซลาร์เซลล์และดำเนินการตามรายละเอียดที่แจ้ง จะขอบคุณยิ่ง

ขอแสดงความนับถือ



( นางสาวฐิติมา มโนหมั่นศรัทธา )

ประธานกรรมการบริหาร

โทร.087-978-4849

**รายละเอียดการใช้พลังงานทดแทนจากแสงอาทิตย์ (โซล่าเชลล์)**

การติดตั้งและใช้งานระบบพลังงานทดแทนจากแสงอาทิตย์ (โซล่าเชลล์) ตามโครงการติดตั้งระบบพลังงานทดแทนจากแสงอาทิตย์ (โซลาร์เชลล์) เพื่อลดค่าไฟฟ้าให้กับหน่วยงานตำรวจ บริษัท โอเอวัน จำกัด จะดำเนินการดังนี้

1. สำรวจตรวจสอบพื้นที่ติดตั้ง
2. ออกแบบและติดตั้งโซลาร์เซลล์เพื่อผลิตไฟฟ้า
3. ขออนุญาตขนานกับการไฟฟ้านครหลวง / การไฟฟ้าส่วนภูมิภาค
4. ประกันอัคคีภัย
5. การบำรุงรักษาอุปกรณ์ทั้งหมดตามช่วงเวลา ดังนี้
   1. ทำความสะอาดแผงโซลาร์เซลล์ ช่วงฤดูร้อนทุกเดือน
   2. ทำความสะอาดแผงโซลาร์เซลล์ ช่วงฤดูฝนทุก 3 เดือน
   3. ทำความสะอาดแผงโซลาร์เซลล์ ช่วงฤดูหนาวทุก 2 เดือน
   4. ตรวจสอบความมั่นคงของการติดตั้ง ทุกเดือน
   5. ตรวจสอบการรั่วไหลของไฟฟ้า ทุกเดือน
   6. เปลี่ยนอุปกรณ์ตามระยะเวลาประกัน
   7. เปลี่ยนอุปกรณ์ที่เสื่อมสภาพตามที่ตรวจพบหรือได้รับการแจ้งจากผู้ใช้งาน
6. สำหรับหน่วยงานตำรวจที่มีพื้นที่เหมาะสม จะมีการนำนวัตกรรม “นำตะวัน” ที่ช่วยให้แผงโซลาร์เซลล์สามารถผลิตกระแสไฟฟ้าได้อย่างเต็มประสิทธิภาพมาติดตั้งใช้งาน

“นำตะวัน” เป็นนวัตกรรมที่บริษัท โอเอวัน จำกัด พัฒนาขึ้นมาเพื่อช่วยให้แผงโซลาร์เซลล์สามารถหันทิศทางให้ตั้งฉากกับแสงอาทิตย์ให้มากที่สุด โดยตำแหน่งที่แผงโซลาร์เซลล์ตั้งฉากกับแสงอาทิตย์จะเป็นตำแหน่งที่แผงโซลาร์เซลล์สามารถผลิตกระแสไฟฟ้าได้มากที่สุด การติดตั้งระบบนำตะวันจะทำให้แผงโซลาร์เซลล์สามารถผลิตกระแสไฟฟ้าได้มากกว่าการติดตั้งแบบคงที่ถึงร้อยละ 40

ระบบพลังงานทดแทนจากแสงอาทิตย์มีอายุการใช้งานตามสัญญายาวนานถึง 25 ปี ดังนั้นอุปกรณ์ที่ติดตั้งจึงต้องมีคุณสมบัติสูงกว่าอุปกรณ์ทั่วไป โดยอุปกรณ์ส่วนใหญ่จะเป็นไปตามมาตรฐานสากลระดับพรีเมี่ยม (Premium grade) จึงมั่นใจได้ว่าผู้ใช้จะได้ใช้สินค้าที่ดีมีคุณภาพ ไม่มีปัญหาการใช้งาน ใช้ได้อย่างยาวนาน และคุ้มค่า

อย่างไรก็ตาม ด้วยเทคโนโลยีพลังงานทดแทนมีการเจริญก้าวหน้ามาก จึงไม่จำเป็นที่ต้องรอให้อุปกรณ์ครบอายุการใช้งานหรือเกิดการเสื่อมสภาพขึ้นมา หากบริษัทพิจารณาเห็นว่าเทคโนโลยีใหม่มีความเหมาะสมกับการใช้งานและเป็นประโยชน์ต่อลูกค้า บริษัทจะทำการเปลี่ยนอุปกรณ์นั้นให้ใหม่ทันที ซึ่งจะทำให้ลูกค้าได้รับประโยชน์จากบริการของบริษัทมากที่สุด

**รายการลดค่าใช้จ่าย**

การติดตั้งและใช้งานระบบพลังงานทดแทนจากแสงอาทิตย์ (โซล่าเชลล์) ตามโครงการติดตั้งระบบพลังงานทดแทนจากแสงอาทิตย์ (โซลาร์เชลล์) เพื่อลดค่าไฟฟ้าให้กับหน่วยงานตำรวจได้ดังนี้

1. ไม่ต้องเสียค่าติดตั้งระบบพลังงานทดแทนจากแสงอาทิตย์
2. ค่าไฟฟ้าลดลง
3. อุปกรณ์ที่ใช้งานเป็นระดับพรีเมี่ยม (Premium grade)
4. นวัตกรรมที่ล้ำ
5. ไม่ต้องเสียเงินค่าบำรุงรักษา
6. ได้รับการบริการที่ดีที่สุด

**ไม่ต้องเสียค่าติดตั้งระบบพลังงานทดแทนจากแสงอาทิตย์**

การติดตั้งระบบพลังงานทดแทนจากแสงอาทิตย์ บริษัท โอเอวัน จำกัด เป็นผู้ออกค่าใช้จ่ายให้ทั้งหมด หน่วยงานตำรวจไม่ต้องขอเงินงบประมาณในการติดตั้งหรือซื้อระบบ

**ค่าไฟฟ้าลดลง**

ค่าไฟฟ้าจากระบบพลังงานทดแทนจากแสงอาทิตย์ มีราคาถูกกว่าค่าไฟฟ้าจากการไฟฟ้านครหลวงอัตราร้อยละ 20 ต่อหน่วย ทำให้ค่าใช้จ่ายด้านไฟฟ้าของหน่วยงานตำรวจลดลงได้ถึงร้อยละ 20

**อุปกรณ์ที่ใช้งานเป็นระดับพรีเมี่ยม (Premium grade)**

อุปกรณ์ที่ติดตั้งระบบพลังงานทดแทนจากแสงอาทิตย์เป็นระดับพรีเมี่ยม หมายความว่า ลูกค้าจะได้ใช้สินค้าที่มีประสิทธิภาพสูง คุณภาพดี มีอายุการใช้งานที่ยาวนาน เมื่อเทียบกับอุปกรณ์ทั่วไป

**นวัตกรรมที่ล้ำ**

บริษัท โอเอวัน จำกัด เป็นผู้พัฒนานวัตกรรม “นำตะวัน” ระบบแทร็กกิ้ง (Tracking) ที่หันแผงโซลาร์เซลล์ไปตั้งฉากกับแสงอาทิตย์ตลอดเวลา ทำให้ได้พลังงานมากกว่าการติดตั้งแบบคงที่ โดยระบบนำตะวันไม่มีเซ็นเซอร์ในการตรวจจับแสงแต่ให้ระบบ GPS และเคลื่อนที่ได้ 3 แกน คือ X Y Z

นอกจากนี้ระบบนำตะวันยังมีระบบป้องกันตัวเองจากการเกิดลมพายุ หรือหยุดเคลื่อนที่เมื่อมีอะไรบางอย่างไปขวางการเคลื่อนที่เพื่อป้องกันไม่ให้มอเตอร์ขับเคลื่อนเสียหาย

**ไม่ต้องเสียเงินค่าบำรุงรักษา**

ระบบพลังงานทดแทนจากแสงอาทิตย์ เป็นระบบที่ต้องมีการบำรุงรักษาอย่างต่อเนื่องเพื่อประโยชน์สูงสุดในการใช้งาน ดังนี้

* 1. หากแผงโซลาร์เซลล์สกปรกจะส่งผลต่อการผลิตกระแสไฟฟ้าทำให้ได้ไฟฟ้าน้อยลง จึงต้องทำความสะอาดแผงโซลาร์เซลล์เป็นประจำ
  2. เนื่องจากโซลาร์เซลล์ถูกติดตั้งบนหลังคาหรือพื้นดินที่ต้องรับแสงแดด ความร้อน ลมที่พัดผ่านตลอดเวลา อาจเกิดการสั่นสะเทือนทำให้ความมั่นคงในการติดตั้งลดลงอาจส่งผลต่อความปลอดภัย จึงต้องมีการตรวจสอบความมั่นคงของการติดตั้งเป็นประจำ
  3. เนื่องจากโซลาร์เซลล์เป็นอุปกรณ์ไฟฟ้าที่ต้องตากแดด ตากฝน อาจมีลมพายุพัดผ่าน ส่งผลให้สายไฟฉีกขาดหรือเสื่อมสภาพได้ การตรวจสอบการรั่วไหลของไฟฟ้าจึงเป็นเรื่องจำเป็น เพราะหากประมาทอาจเกิดการสูญเสียถึงชีวิตและทรัพย์สินได้
  4. เนื่องจากโซลาร์เซลล์เป็นอุปกรณ์ไฟฟ้าที่มีอายุการใช้งาน เพื่อไม่ให้เกิดปัญหาการใช้งาน จึงต้องมีการเปลี่ยนอุปกรณ์ตามระยะเวลาประกัน
  5. เปลี่ยนอุปกรณ์ที่เสื่อมสภาพตามที่ตรวจพบหรือได้รับการแจ้งจากผู้ใช้งาน

เมื่อเทียบกับการใช้เงินงบประมาณในการติดตั้งระบบพลังงานทดแทนจากแสงอาทิตย์ จะพบว่าค่าบำรุงรักษาในแต่ละปีจะมีราคาที่ร้อยละ 30 ของเงินงบประมาณการติดตั้ง ซึ่งไม่มีความแน่นอนว่าจะได้รับเงินงบประมาณการบำรุงรักษา ดังนั้นการใช้บริการจากบริษัท โอเอวัน จำกัด จึงมีความคุ้มค่ามากที่สุด